b'\n_START_ARTICLE_\nKasakhstan\n_START_SECTION_\nNaturgeografi\n_START_PARAGRAPH_\nMed et areal p\xc3\xa5 rundt 2\xc2\xa0717\xc2\xa0300 km\xc2\xb2 er Kasakhstan mer enn dobbelt s\xc3\xa5 stort som de fire andre sentralasiatiske republikkene til sammen. Landet grenser mot Turkmenistan, Usbekistan og Kirgisistan i s\xc3\xb8r, Russland i nord, Russland og Kaspihavet i vest og Xinjiang i Kina i \xc3\xb8st._NEWLINE_Det er stor topografisk variasjon innen Kasakhstan. Det meste av landet ligger mellom 200 og 300 meters h\xc3\xb8yde, men langs kysten av Kaspihavet finner man noen av de laveste h\xc3\xb8ydene p\xc3\xa5 jorden. Det h\xc3\xb8yeste punktet, Khan Tengri-fjellet i Tian Shan-kjeden, er 7\xc2\xa0010 meter h\xc3\xb8yt. Mange av toppene i fjellkjedene Tian Shan og Altai er sn\xc3\xb8dekte \xc3\xa5ret rundt, og smeltevann herfra er kilde til de fleste av Kasakhstans elver._NEWLINE_9,4\xc2\xa0% av landomr\xc3\xa5det i Kasakhstan best\xc3\xa5r av blandet pr\xc3\xa6rie og skog eller skogl\xc3\xb8s pr\xc3\xa6rie, prim\xc3\xa6rt i nordlige deler og i omr\xc3\xa5det rundt Uralelven. Mer enn tre fjerdedeler av landet, inkludert hele det vestlige omr\xc3\xa5det og mesteparten av det s\xc3\xb8rlige, er enten delvis \xc3\xb8rken (33,2\xc2\xa0%) eller \xc3\xb8rken (44\xc2\xa0%). Terrenget her er bart og erodert, med store sanddyner i \xc3\xb8rkenene Kysylkum og Moyunkum.\n_START_SECTION_\nDemografi\n_START_PARAGRAPH_\nDet amerikanske folketellingsbyr\xc3\xa5ets internasjonale database lister Kasakhstans n\xc3\xa5v\xc3\xa6rende befolkning til 16 763 795 innbyggere mens Forente nasjoners kilder som Verdensbanken gir beregning for 2002 p\xc3\xa5 14 794 830. Den siste ti\xc3\xa5rsfolketellingen som ble holdt mellom 28. februar og 6. mars 2009 ga et resultat p\xc3\xa5 16 004 800 mennesker registrert i Kasakhstan._NEWLINE_Etniske kasakhere representerer 63 prosent av befolkningen og etniske russere 24 prosent, med en rik fordeling av mange andre grupper, inkludert tatarer, ukrainere, usbekere, hviterussere, uighurere, aserbajdsjanere, polakker,, og litauere. En del minoriteter, som etniske tyskere som tidligere hadde bosatt seg i Russland, s\xc3\xa6rlig volgatyskere, og ukrainere, koreanere, kurdere, tsjetsjenere, meskhetiske tyrkere, og russiske politiske opposisjonelle som ble deportert av Stalin til Kasakhstan p\xc3\xa5 1930-tallet og 1940-tallet; en del st\xc3\xb8rre arbeidsleirer (Gulag) eksisterte i landet._NEWLINE_Det skjedde ogs\xc3\xa5 en betydelig russisk innvandring i forbindelse med Jomfrulandplanen og det sovjetiske romfartsprogrammet under Khrusjtsjov-tiden. Det var ogs\xc3\xa5 en liten, men aktiv j\xc3\xb8disk samfunn. F\xc3\xb8r 1991 var det en million tyskere i Kasakhstan men de fleste av dem fikk lov til \xc3\xa5 utvandre til Tyskland etter at Sovjetunionen gikk i oppl\xc3\xb8sning. De fleste medlemmer av den lille minoriteten av pontiske grekere har utvandret til Hellas. P\xc3\xa5 slutten av 1930-tallet ble de tusener av koreanere i Sovjetunionen deportert til Sentral-Asia. Dette folket er i dag kjent som Koryo-saram.\n_START_SECTION_\nSpr\xc3\xa5k\n_START_PARAGRAPH_\nKasakhstan er et tospr\xc3\xa5klig land: kasakhisk, snakket av 64,4 prosent av befolkningen, har status som nasjonalt spr\xc3\xa5k eller \xc2\xabstatsspr\xc3\xa5k\xc2\xbb, mens russisk, som er snakket av bortimot alle, er erkl\xc3\xa6rt som \xc2\xaboffisielt\xc2\xbb spr\xc3\xa5k, og blir rutinemessig benyttet i forretningslivet. Engelsk har blitt popul\xc3\xa6rt \xc3\xa5 kunne blant de unge etter at Sovjetunionen falt sammen, og 30 prosent av de som bor i storbyene, s\xc3\xa6rlig de yngre snakker rimelig bra engelsk. Et annet utenlandsk spr\xc3\xa5k som er mer eller mindre popul\xc3\xa6rt er tyrkisk p\xc3\xa5 grunn av Tyrkias umiddelbare n\xc3\xa6rhet og likhet til kasakhisk._NEWLINE_P\xc3\xa5 1990-tallet utvandet mange av landets russiske og volgatyske innbyggere, en prosess som begynte p\xc3\xa5 1970-tallet. Dette var en betydelig faktor i \xc3\xa5 gi innf\xc3\xb8dte kasakhere et flertall i befolkningen, foruten at disse ogs\xc3\xa5 hadde en h\xc3\xb8yere f\xc3\xb8dselsrate og \xc3\xb8kte ved innvandring av etniske kasakhere fra Kina, Mongolia og Russland.\n_START_SECTION_\nReligion\n_START_PARAGRAPH_\nKasakhstan er en sekul\xc3\xa6r stat, og religion har ingen spesielt viktig posisjon i landet. Til en studie svarte hele 45% av landets befolkning at "religion ikke er en viktig del av livet." _NEWLINE_70% av befolkningen regner seg selv som muslimer, der den st\xc3\xb8rste bevegelsen er sunniislam, i tillegg til en stor mengde ortodokse kristne, som utgj\xc3\xb8r 25% av befolkningen.\n_START_SECTION_\nHistorie\n_START_PARAGRAPH_\nI det meste av sin historie har omr\xc3\xa5det som utgj\xc3\xb8r dagens moderne stat Kasakhstan v\xc3\xa6rt bebodd av nomadiske stammer. P\xc3\xa5 1500-tallet framsto kasakherne som en egen nasjonal gruppe, delt inn i tre hovedflokker. Russerne begynte \xc3\xa5 avansere inn p\xc3\xa5 det kasakhstanske steppene p\xc3\xa5 1700-tallet, og ved midten av 1800-tallet var hele Kasakhstan en del av Det russiske keiserd\xc3\xb8mmet. Etter den russiske revolusjonen i 1917 og den p\xc3\xa5f\xc3\xb8lgende borgerkrigen ble omr\xc3\xa5det Kasakhstan reorganisert flere ganger f\xc3\xb8r det ble den kasakhisk-sovjetiske sosialistrepublikken i 1936 og som en del av Sovjetunionen. I l\xc3\xb8pet av 1900-tallet var Kasakhstan omr\xc3\xa5de for flere st\xc3\xb8rre sovjetiske prosjekter, inkludert Jomfrulandplanen til Nikita Khrusjtsjov, Bajkonur kosmodrom (verdens st\xc3\xb8rste og eldste fungerende rakettoppskytingsbase) og semipalatinsk testomr\xc3\xa5de, Sovjetunionens hovedomr\xc3\xa5de for \xc3\xa5 teste atomv\xc3\xa5pen._NEWLINE_Kasakhstan erkl\xc3\xa6rte seg selv som en uavhengig stat den 16. desember 1991 som den siste sovjetiske republikk som s\xc3\xa5 gjorde. Lederen fra kommunisttiden, Nursultan Nazarbajev, ble landets nye president. Siden 1991 har Kasakhstan etterstrebet en balansert utenrikspolitikk og arbeidet for \xc3\xa5 utvikle landets \xc3\xb8konomi, s\xc3\xa6rlig hydrokarbonindustrien. Mens landets \xc3\xb8konomiske utsikter er blitt stadig bedre, har president Nazarbayev opprettholdt streng kontroll over landet politikk. Landets internasjonale prestisje har langsomt bedret seg. Landet er i dag betraktet som en dominerende stat i Sentral-Asia. Kasakhstan er et medlem av mange internasjonale organisasjoner, blant annet Forente nasjoner, NATOs Samarbeid for fred, Samveldet av uavhengige stater, og Shanghai-gruppen. I 2010 hadde Kasakhstan formannskapet i Organisasjonen for sikkerhet og samarbeid i Europa.'